Les biblioteques de Sagunt treballen la igualtat de gènere amb activitats per als més menuts
28 de febrer 2022

![](/media/kfoohr31/c-bibliotecas-0.jpg?width=850&height=566.9886363636364)

Les biblioteques públiques de Sagunt inicien el mes de març amb la intenció de visibilitzar la labor que realitzen per a aconseguir la igualtat d'oportunitats entre els hòmens i les dones. És per això que acolliran els dies 4 i 11 de març tallers d'animació lectora emmarcats en el Dia Internacional de la Dona, 8 de Març, que abordaran la temàtica de la igualtat.

Des del departament s'ha explicat que «**a més de la transversalitat dels nostres actes durant tot l'any, centrem la campanya d'enguany amb animacions lectores amb temàtica d'igualtat i amb la posada en coneixement de l'existència d'un fons ampli sobre igualtat de gènere, feminisme i sobre qualsevol aspecte relacionat amb les dones com la medicina, la psicologia, sexualitat o els temes socials**».

El primer acte de les biblioteques emmarcat en la programació del 8M, tindrà lloc a la Biblioteca Cronista Chabret el divendres 4 de març amb la realització de l'animació lectora _La ventafocs que no volia menjar perdius_. Es tracta d'un taller d'animació lectora en el qual s'abordaran de manera lúdica, qüestions per a propiciar la no assimilació d'estereotips de gènere des d'edats primerenques.

Una setmana després, el dia 11 de març, la Biblioteca del Centre Cívic acollirà un altre taller similar, en el qual es resituarà un altre text clàssic de la literatura infantil amb una visió concorde a la necessitat de configurar un ideari infantil més concorde als temps actuals. Amb _Hi havia dues vegades…la bella dorment_, la Delegació d'Igualtat i la d'Arxius i Biblioteques s'unixen a les directrius de l'Objectiu de Desenvolupament Sostenible (ODS) 5, pel qual en este cas l'Ajuntament de Sagunt focalitza les seues accions en la igualtat real de dones i hòmens, principi jurídic universal reconegut en diversos textos internacionals sobre drets humans.

Este ODS s'emmarca dins de la “L'Agenda 2030 per al Desenvolupament Sostenible”, un document marc que impulsa el compromís de la comunitat internacional per a l'assoliment de la igualtat de gènere i l'apoderament de totes les dones i xiquetes.

Segons recull l'articulat de l'Agenda 2030, «**en la nostra societat, malgrat la igualtat reconeguda en la Constitució i en el nostre ordenament jurídic, i dels significatius progressos fets en els últims anys, persistixen discriminacions que van des de les formes més extremes –com les que patixen les dones víctimes de violència-, a les menys perceptibles que es donen dia a dia en tots els àmbits**». «**En este sentit és fonamental atendre col·lectius víctimes de discriminació múltiple, moltes vegades ocults fins ara, com el de les dones i xiquetes amb discapacitat**». «**La desigualtat entre dones i homes persistix en tots els àmbits de la vida»**, conclou la presentació del ODS 5 que subscriu l'Ajuntament de Sagunt.

![](/media/ir5lzwrw/c-bibliotecas.jpg?width=612.3863636363636&height=850)

*   [](http://www.facebook.com/sharer.php?u=https://aytosagunto.es/va/actualitat/les-biblioteques-de-sagunt-treballen-la-igualtat-de-genere-amb-activitats-per-als-mes-menuts/ "Facebook")
*   [](http://twitter.com/share?url=https://aytosagunto.es/va/actualitat/les-biblioteques-de-sagunt-treballen-la-igualtat-de-genere-amb-activitats-per-als-mes-menuts/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-biblioteques-de-sagunt-treballen-la-igualtat-de-genere-amb-activitats-per-als-mes-menuts/ "Linked In")
*   [](mailto:?body=https://aytosagunto.es/va/actualitat/les-biblioteques-de-sagunt-treballen-la-igualtat-de-genere-amb-activitats-per-als-mes-menuts/)